钦定古今图书集成/明伦汇编/皇极典/第171卷 > 《号》
## 钦定古今图书集成/明伦汇编/皇极典/第171卷 > 《号》

夏、殷、周者，有天下之大号也。百王同天下，无以相别，
改制天下之大礼号，以自别于前，所以表著己之功
业也。必改号者，所以明天命已著，欲显扬己于天下
也。己复袭先王之号，与继体守文之君无以异也，不
显不明，非天意也。故受命王者，必择天下美号，表著
己之功业，明当致施是也，所以预自表克于前也。不
以姓为号何？姓者一字之称也，尊卑所同也。诸侯各
称一国之号，而有百姓矣。天子至尊，即备有天下之
号而兼万国矣。夏者，大也，明当守持大道。殷者，中也，
明当为中和之道也。闻也，见也，谓当道著见中和之
为也。周者，至也，密也，道德周密，无所不至也。何以知
即政立号也。《诗》云：“命此文王，于周于京”，此改号为周，
易邑为京也。《春秋传》曰：“王者受命而王，必择天下之
美号以自号也。”五帝，无有天下之号何？五帝德大能
禅，以民为子，成于天下，无为立号也。或曰：唐虞者，号
也。唐，荡荡也。荡荡者，道德至大之貌也。虞者，乐也，言
天下有道，人皆乐也。故《论语》曰：“唐虞之际，帝喾有天
下，号曰高辛；颛顼有”天下，号曰高阳。黄帝有天下，号
曰有熊者，独宏大道德也。高阳者，阳，犹明也，道德高

《魏志文帝本纪》注：“太史丞许芝条魏代汉见谶纬于
魏王曰：‘《春秋佐助期》曰：‘汉以许昌失天下’。故白马令
李云上事曰：‘许昌气见于当涂高，当涂高者，当昌于
许。当涂高者，魏也；象魏者，两观阙是也；当道而高大
者魏，魏当代汉。今魏基昌于许，汉征绝于许，乃今效
见’。如李云之言，许昌相应’。”

《晋书惠帝本纪》：永兴二年“六月，李雄僣即皇帝位，国
号蜀。”

《通鉴纲目》：“晋惠帝光熙元年六月，成都王雄称成皇
帝，国号大成。”〈按华阳国志作国号太武蜀录亦作大成〉
《前赵录》：“刘渊为大单于，有众五万，都于离石，曰：‘帝王
岂有常哉？惟德所授耳。今见众十万，皆一当晋十鼓
行而摧乱晋，如拉枯耳。上可成汉高之业，下不失为
魏武。虽然，晋人未必同我，汉有天下，世长，恩德结于
人心，是以昭烈崎岖于一州之地，而能抗衡于天下。
吾又汉氏之甥，约为兄弟，兄亡弟绍，不亦可乎？今且’”
可称汉尊后主，以怀民望。乃为坛于南郊，僣，即汉王
位，国号汉。追尊安乐公禅为孝怀皇帝，立汉高祖以
下三祖五宗神主而祭之。

光初二年六月，刘曜缮宗庙、社稷、南北郊于长安。下
令曰：“盖闻王者之兴，必禘始祖。我皇家之先，出自夏
后，居于北方，世跨燕朔。光文以汉有天下岁久，恩德
结于庶民，故立汉祖宗之庙，以怀民望。昭武因循，遂
未悛革。今欲除宗庙，改国号，御以大单于为太祖，亟
议以闻。”于是太保领司空呼延晏等议曰：“今宜承晋
母子传号以光文本封卢奴，中之属城。陛下勋功茂
于平洛，终于中山，中山分野属大梁，赵也，宜革称大
赵，以水行承晋，金行国号曰赵曜。”从之。

《通鉴纲目》：“晋元帝太兴二年冬十一月，石勒即赵王
位，称元年，是为后赵。”

《前燕录》：“咸康三年春正月，慕容皝徙昌黎郡。九月，镇
军左长史封奕等以皝任重位轻，宜称燕王，皝从群
议。”

《晋书成帝本纪》：“咸康四年夏四月，李寿弑李期僣，即
伪位，国号汉。”

《通鉴纲目》：晋咸康四年，成主李期骄虐日甚，所诛杀
大臣多不自安。尤忌汉王寿威名，使出屯涪。寿惧不
免，每当入朝，常诈为边书，辞以警急。初，巴西处士龚
壮父叔皆为李特所杀，壮欲报仇，积年不除丧。寿数
以礼辟之，壮不应而往见寿，寿问自安之策，壮曰：“蜀
民本皆晋臣，节下若能发兵西取成都，称藩于晋，则
福流子孙，名垂不朽，岂徒脱今日之祸而已！”寿然之，
遂袭成都。寿世子势为翊军校尉，开门纳之，遂克成
都，屯兵宫门，奏杀大臣数人，纵兵大掠，数日乃定。矫
太后任氏令，废期为县公，幽之，期缢而卒。罗恒、解思
明等劝寿如壮策，寿用任调等言，遂自称帝，改国号
曰汉。

《后赵录》：石闵，虎之养孙。晋永和六年，闵既杀鉴，司徒
申锺、司空郎闿等四十八人共上尊号，闵于是僣即
皇帝位于南郊。闵欲灭去二石之号，下令曰：“孔子曰：
‘死姓而王，七月者七十有三，国继赵李，谶书炳然。且
德星镇卫，宜改国号曰魏’。”〈一作卫〉

《前秦录》：皇始元年春正月，苻健军师将军左长史贾
元硕等，请依刘备称汉中王故事，表健为侍中、大都
督关中诸军事、大将军、大单于、秦王。健怒曰：“吾岂堪
为秦王邪？且晋使未返，我官位轻重，非汝曹所知也。”
既而密使梁安讽元硕等上尊号，健伪让再三，然后
许之。丙辰，僣即天王位于南郊，国号大秦。

《后秦录》：“建初元年五月，姚苌僣即皇帝位于长安，国
号大秦。”

《通鉴纲目》：“晋太元十年春正月，燕慕容冲称帝于阿
房，是为西燕。九月，乞伏国仁自称单于，置将相，分其
地置十二郡，筑勇士城而都之。秦封以为宛川王，是
为西秦。”

晋太元二十一年六月，三河王光自称凉天王，国号
“大凉。”

《潜确类书》：“慕容垂，皝子，苻坚以为将军，叛秦称王，寻
称帝，国号后燕。”

《晋书安帝本纪》：隆安元年“二月，吕光将秃发乌孤自
称大都督、大单于，国号南凉。”

《夏录》：“龙昇元年夏六月，赫连勃勃僣号大夏天王大
单于，大赦境内殊死已下。自以匈奴夏后氏之苗裔，
国号大夏。时晋义熙二年也。”

《晋书安帝本纪》：“义熙三年六月，姚兴将赫连勃勃僣
称天王于朔方，国号夏。”

义熙五年秋七月，姚兴将乞伏干《归僣》称西秦王于
苑川。九月戊辰，离班弑高云，云将冯跋攻班，杀之。跋
僣即王位，仍号燕。

《梁书陶弘景传》：义师平建康，闻议禅代，弘景援引图
谶数处，皆成“梁”字，令弟子进之《通鉴纲目》：魏太武帝延和元年，方士祁谶奏改代为
万年。崔浩曰：“昔太祖应天受命，兼称代、魏，以法殷商。
国家积德，当享年万亿，不待假名以为益也。纤之所
闻，皆非正义，宜复旧号。”魏主从之。

《魏书孝明帝本纪》，孝昌二年“九月辛亥，葛荣败都督
广阳王渊、章武王融于博野白牛逻，融殁于阵，荣自
称天王，号曰齐国。”

《隋书炀帝本纪》：“大业十一年二月，土谷人王须拔反，
自称漫天王，国号燕。”

《通鉴纲目》：“隋炀帝大业十二年十二月，鄱阳贼帅操
师乞自称元兴王，攻陷豫章郡，以其乡人林士弘为
大将军，诏治书侍御史刘子翊将兵讨杀之。士弘代
统其众，与子翊战，杀子翊，兵遂大振，至十馀万人。自
称皇帝，国号楚。”

《创业起居注》：“大业十三年二月己丑，马邑军人刘武
周杀太守王仁恭，据其郡，自称天子，国号定杨。”
《唐书窦建德传》：“隋大业十四年，建德始都乐寿，号金
城宫。宗城人献元圭一，景城丞孔德绍曰：‘昔天以是
授禹，今瑞与之侔，国宜称夏’。建德然之。”

《通鉴纲目》：“恭帝皇泰二年八月，沈法兴称凉王，都毗
陵。性残忍，专尚威刑，其下离怨。时杜伏威据历阳，陈
棱据江都，李子通据海陵，俱有窥江表之心。子通攻
江都，克之，棱奔伏威。子通入江都，即帝位，国号吴。”
《旧唐书高祖本纪》：“武德元年九月，宇文化及至魏州，
鸩杀秦王浩，僣称天子，国号许。”

武德二年。夏四月乙巳，王世充篡越王侗位，僣称天
子，国号“郑。”

《云仙杂记》：则天初称周方具告天册文。有吏人见大
“周”字上有两仙童，长二三寸，执刀划削，斯须视之，失
去“周”字。人知唐必复兴。

《唐书董昌传》：“昌，杭州人。僖宗还京师，累拜检校太尉、
同中书门下平章事，爵陇西郡王，寖自侈大。客倪德
儒曰：‘《越中秘记》言，罗平鸟主越祸福。中和时，鸟见吴
越，四目而三足，其鸣曰：‘罗平，天册民祀以禳难，今大
王署名，文与鸟类，即图以示昌。昌大喜。乾宁二年即
伪位，国号大越罗平’’。”

《册府元龟》：天祐四年，潞州行营使李思安奏：“壶关县
庶穰乡乡人伐树，树倒，自分两片，内有六字如左书
云：‘天十四载石进’。”及晋高祖即位，议者曰：“天字取四
字中两画，加之于旁，则丙字也。四字去中之两画，加
十字则申字也。帝即位之年乃丙申也。又《易》云：‘晋者
进也，国号大晋’。”皆符契焉。

《五代史前蜀世家》：“王建，许州舞阳人。天复三年八月，
唐封建蜀王。四年，唐迁都洛阳，改元天祐。建与唐隔
绝而不知，故仍称天复。天复七年九月己亥，建即皇
帝位。通正元年十二月，改明年元曰天汉，国号汉。天
汉元年十二月，复国号蜀。”

《吴越世家》：“钱镠善射，与槊稍通图纬诸书。唐乾符三
年，浙西裨将王郢作乱，石鉴镇将董昌募乡兵讨贼，
表镠偏将击郢，破之。景福二年，拜镠镇海军节度使、
润州刺史。乾宁二年，董昌反，自称皇帝，国号罗平。昌
乃以书告镠，镠以昌反状闻于昭宗，下诏削昌官爵，
封镠彭城郡王。梁太祖即位，封镠吴越王。龙德元年”，
赐镠，诏书不名。唐庄宗入洛，赐镠玉册金印，镠因自
称吴越国王，更名所居曰宫殿，府曰朝，官属称臣。
《南汉世家》：“刘隐弟䶮，梁末帝即位，封南海王。贞明三
年，䶮即皇帝位，国号大越，改元乾亨二年，祀天地南
郊，大赦境内，改国号汉。”

《闽世家》：王审知，唐封琅邪王。唐亡，梁太祖加拜审知
中书令，封闽王。审知卒，子延翰立。同光四年，中国多
故，延翰乃取司马迁《史记闽越王无诸传》，示其将吏
曰：“闽自古王国也。吾今不王，何待之有？”于是军府将
吏上书劝进。十月，延翰建国称王，而犹禀唐正朔。审
知养子建州刺史延禀，本姓周氏，自审知时与延翰
不叶，延翰立，以其弟延钧为泉州刺史，延钧怒，二人
因谋作乱。十二月，延禀、延钧皆以兵入，执延翰杀之，
而延钧立，更名璘。唐即拜璘节度使，封闽王。长兴三
年，璘上书言：“楚王马殷、吴越王钱镠皆为尚书令，今
皆已薨，请授臣尚书令。”唐不报。璘遂绝朝贡，即皇帝
位，国号闽。

王延政，审知子也。曦立，为淫虐，延政数贻书谏之，曦
怒，遣杜建崇监其军。延政逐之，曦乃举兵攻延政，为
延政所败，乃以建州建国称殷。

《通鉴纲目》：“梁主贞明三年秋八月，清海建武节度使
刘岩称皇帝，国号越。以赵光裔、杨潜、李殷衡同平章
事。冬十一月，越改国号汉。”

贞明五年，吴徐温自以权重而位卑，说吴王隆演曰：
“今大王与诸将皆为节度使，不相临制，请建吴国，称
帝而治。”王不许。严可求屡劝温以徐知询代徐知诰，
知诰与骆知祥谋，出可求为楚州刺史。可求至金陵，
见温，说之曰：“吾奉唐正朔，常以兴复为辞，令朱、李方争，一旦李氏有天下，吾能北面为之臣乎？不若先建
吴国，以系民望。”温大悦，复留可求参总庶政。至是，温
帅将吏藩镇，请吴王称帝，不许。四月朔，即吴国王位，
大赦，改元，建宗庙社稷，置百官，宫殿文物，皆用天子
礼。

《五代史·后蜀世家》：“孟知祥镇蜀，唐长兴四年册封为
蜀王。明年闰正月，知祥即皇帝位，国号蜀。”

《南唐世家》：“李昪世本微贱，父荣遇唐末之乱，不知所
终。昪少孤，流寓濠泗间。杨行密攻濠州得之，奇其状
貌，养以为子。而杨氏诸子不能容。行密以乞徐温，乃
冒姓徐氏，名知诰。杨溥僣号，拜昪太尉、中书舍人。太
和五年，昪封齐王。已而闽越诸国皆遣使劝进，昪谓
人望已归。天祚三年，建齐国，置宗庙社稷。十月，溥遣”
摄太尉杨璘传位于昪，国号齐，改元昇元。二年四月，
徐氏诸王请昪复姓，昪谦抑，不敢忘徐氏恩。下其议
百官，百官皆请，然后复姓李氏，改名昪。昪自言唐宪
宗子建王恪生超，超生志，为徐州判司，志生荣，乃自
以为建王四世孙，改其国号曰唐，立唐高祖太宗庙。
《北梦琐言》：“庄宗晏驾，明宗皇帝为将”相，推举霍彦威。
孔循上言：“唐运已衰，请改国号。”明宗谓藩邸近侍曰：
“何为改正朔？”左右奏曰：“先帝以锡氏宗属为唐雪冤，
继昭宗皇帝后，国号唐。今朝之旧人不欲殿下称唐，
请更明号耳。”明宗泣下曰：“吾十三事献祖洎太祖，至
先帝，冒刃血战，为唐室雪冤，身编宗属。武皇功业，即
吾功业也；先帝天下，即吾天下也。兄亡弟绍，于义何
嫌？运之衰隆，吾当自受。”于是不改正朔，人服帝之独
见也。

《通鉴纲目》：“晋高祖天福二年春正月，吴徐知诰建齐
国于金陵。秋七月，称帝，国号唐，奉吴主为让王。
天福八年春二月，闽富沙王延政称帝于建州，国号
殷。晋主开运二年春正月，闽之故臣共迎殷主，延政
请归福州，改国号曰闽。延政以方有唐兵，未暇徙都，
以从子继昌镇福州，以指挥使王仁讽将兵卫之。”
《宋史。北汉世家》：“刘继元，并州太原人。崇，汉祖之弟。汉
初为太原尹、北京留守。隐帝嗣位，周祖为枢密使，崇
谓判官郑珙曰：‘吾与郭枢密素不协，朝廷幼弱，郭得
志，吾无类矣’。因泣下。珙遂劝缮完甲兵，招集亡命，为
自全计。及闻隐帝遇害，崇欲率兵南向，会汉太后下
令遣冯道诣徐州，迎崇子赟为汉嗣。崇信之”，谓宾佐
曰：“吾儿为帝矣，复何虑哉！”少尹李骧曰：“知几其神，时
不可失。揣郭公之心，必不以天下与人，不如领精骑
疾度太行，控孟津，以观其变，徐州位定，然后归晋阳，
即郭公不敢动矣。”崇大怒，骂曰：“腐儒，敢离间我父子！”
遽令左右曳出斩之。骧曰：“仆负王佐才，今日为愚人
画计，死固甘心，但家有病妻，愿同戮于巿。”崇并杀之，
表其事于太后，明无他志。俄周祖为众所推，降封赟
湘阴公。崇遣使奉书周祖，乞赟归藩。使还，知赟已死，
崇恸哭，为骧立祠，遂即皇帝位，国仍号汉，仍称乾祐
年，改名旻。

《辽史圣宗本纪》：“太平九年八月，东京舍利军详稳大
延琳僣位，号其国为兴辽。”

《宋史太祖本纪》：“开宝四年十一月，南唐主煜表乞去
国号呼名，从之。”

《大学衍义补》：仁宗时，宋郊以名儒进用。有谗之者曰：
“‘姓符国号，名应郊天’。郊不自安，易名曰庠。”

《宋史明镐传》：“王则，涿州人。岁饥，流至恩州，自卖为人
牧羊。后隶宣毅军为小校。恩、冀俗妖，幼相与习五龙
滴泪等经及图谶诸书，言释迦佛衰谢，弥勒佛当持
世。初，则去涿，母与之诀别，刺‘福’字于其背以为记。妖
人因妄传字隐起，争信事之。而州吏张峦、卜吉主其
谋，党连德、齐诸州，约以庆历八年正旦断澶州浮梁”，
乱河北。会其党潘方净以书谒北京留守贾昌朝，事
觉被执，故不待期，亟以七年冬至叛，则僣号东平郡
王，以张峦为宰相，卜吉为枢密使，建国曰安阳。
《宣政杂录》：徽宗逊位前一年，中秋后，在苑中赋晚间
景物一联云：“日射晚霞金世界，月临天宇玉乾坤。”写
示宰臣，甚谓得意，皆称赞。取对精切，格韵高胜，《圣学
非从臣》可及。然次年戎马犯顺后，国号金，亦先兆金
世界也。

《元史太祖本纪》：“太祖十年冬十月，金宣抚蒲鲜万奴
据辽东僣，号天王，国号大真。”

《宋史刘豫传》：“豫，景州阜城人。建炎四年，金人遣大同
尹高庆裔、知制诰韩昉册豫为皇帝，国号大齐。”
《元史太祖本纪》：“太祖十年冬十月，金宣抚蒲鲜万奴
据辽东，僣，号天王，国号大真。”

《名山藏天驱记》：“陈友谅与弟友仁、友贵，聚众为群盗。
元顺帝十一年辛卯，袁州慈化寺有僧莹玉，以弥勒
佛教鼓动湖湘。麻城人邹普胜大唱其术，罗田布贾
徐寿辉浴盐塘，有毫光，普胜惊怪之，共推为主，举号
红巾，攻陷蕲、黄。寿辉开蕲水为莲台省，建国号天完，
以普胜为相。戊戌春，友谅陷元安庆，使其将赵普胜守焉。友谅陷元龙兴，寿辉欲都之，友谅不与，寿辉不
听，来自江州，友谅佯出迎，覆城西门，尽杀其下，即居
寿辉江州，而自称汉王，率师寇池。徐达、常遇春败之
九华山，斩首万馀。友谅不自得，大率舟师十万，挟寿
辉寇我太平，杀守将花云，乃大快。即遣人白事，寿辉
前从后椎杀之，因自立为帝，国号汉。

《元史顺帝本纪》：“至正十三年五月乙未，泰州白驹场
亭民张士诚及其弟士德、士信为乱，陷泰州及兴化
县，遂陷高邮，据之，僣，国号大周。”

名《山藏天因记》：“小明王韩林儿者，徐人群盗韩山童
子，自其祖父为白莲会，惑众，众多从之。元末山童倡
言天下乱，弥勒佛下生明王出，江淮之人骚然皆动，
黄河南徙。元用贾鲁凿求禹故道，山童阴作石人一
眼，当道埋之，镌其背曰：‘石人一眼，天下四反。河丁掘
得相惊诧。于是颍人刘福通与其党杜遵道、盛文郁’”、
罗文素等告众曰：“山童，宋徽宗八世孙也。当帝天下，
我刘光世后合辅之。”聚众三千人于白鹿庄，杀黑牛
白马，誓告天地，约起兵，兵用红巾为志。元得山童，捕
杀之，林儿逃之武安山中。福通据朱皋，攻破罗山、真
阳、确山杞、舞阳叶诸县，及于汝宁、光息，众至十万。元
顺帝十五年，福通自砀山夹河求得林儿，复立之，号
“小明王”，都亳，国号“宋。”

《天驱记》：明玉珍初攻完者都时道出泸，暮宿泸河下，
部将刘泽民曰：“此间有隐进士刘祯，公盍见焉。”玉珍
往见，喜曰：“吾孔明也。”即舟中拜为理问官。先一夕，祯
梦冕旒者造庐，则玉珍云。久之，陈友谅杀寿辉自立，
玉珍怒曰：“友谅与我比肩事汉阳，今如此”，使其将守
夔，不与通祀。寿辉庙之众推玉珍为陇蜀王，玉珍不
从。祯屏人说曰：“西蜀形势之地，东有瞿塘，北有剑门，
沃野千里。自青巾苦蜀，明公抚养而安全之，民心之
归，天命可知。且明公既绝友谅，必不能臣之。若不称
大号以系人心，是军士皆四方之人，或思其乡土而
去，孰守取哉？”弗听。明日又言玉珍乃以元顺帝二十
二年春三月戊辰即位于重庆，国号“大夏。”

《井观琐言》：“元魏石刻有《大代修华岳庙碑》。欧公《集古
录跋尾》云：‘魏自道武天兴元年议定国号，群臣欲称
代，道武不许，乃仍称魏。是后无改国称代之事。今魏
碑数数有之，碑石当时所刻，不应妄，但史失其事尔。
由是言之，史家阙缪多矣。予于史学非长，故书之以
待博学君子’。”愚按，崔浩曰：“昔太祖应天受命，兼称代、
魏，以法殷商”，则当时虽未尝改国称“代”，然二号固尝
并称矣。

《洛中纪异录》：“帝喾有四妃，一生帝挚，一生帝尧，一生
殷之先，一生周之先。殷之后封于宋，都商丘。今上于
前朝，作镇睢阳，洎自开国，乃号大宋先生。皇考讳弘，
殷是始验。弘者，大之端也，殷者，宋之始也，是庆锺于
皇运。今建都在于大火之下，宋为火正。”又“国家承周
火德王。”按天使心星是帝王，实宋分野。今高莘氏陵
庙在宋城三十里，即天地阴阳，人事际会，亦自古罕
有。

《西濛野话》：元建国号曰“大元”，取“大哉乾元”之义也；“建
元”曰“至元”，取“‘至哉坤元’之义也